b'\n_START_ARTICLE_\nSinagoga Beth Israel din Ploie\xc8\x99ti\n_START_SECTION_\nIstoric\n_START_PARAGRAPH_\nPe locul actual al sinagogii a func\xc8\x9bionat \xc3\xaenainte \xe2\x80\x9eTemplul Israili\xc8\x9bilor de Rit Occidental\xe2\x80\x9d, fondat \xc3\xaen anul 1882 de Ilie Zachary \xc8\x99i g\xc4\x83zduit ulterior de un imobil inaugurat pe data de 24 septembrie 1901. \xc3\x8en plin\xc4\x83 dezvoltare a industriei petroliere din Ploie\xc8\x99ti, popula\xc8\x9bia evreiasc\xc4\x83 din ora\xc8\x99 a crescut, ad\xc4\x83ug\xc3\xa2ndu-i-se ingineri, speciali\xc8\x99ti, industria\xc8\x99i, bancheri sau comercian\xc8\x9bi. Dac\xc4\x83 \xc3\xaen 1831 erau \xc3\xaenregistra\xc8\x9bi \xc3\xaen Ploie\xc8\x99ti doar 280 de pl\xc4\x83titori de taxe evrei, num\xc4\x83rul lor a ajuns la 2.478 \xc3\xaen 1899, ceea ce a sporit \xc8\x99i num\xc4\x83rul enoria\xc8\x99ilor Templului. Acest lucru a dus la necesitatea realiz\xc4\x83rii unei noi construc\xc8\x9bii mai spa\xc8\x9bioase, iar comunitatea a luat, pe 28 septembrie 1903, hot\xc4\x83r\xc3\xa2rea de \xe2\x80\x9ea se cl\xc4\x83di un local propriu pentru Casa Domnului\xe2\x80\x9d._NEWLINE_Pe 10 august 1910, la solicitarea Comunit\xc4\x83\xc8\x9bii israelite, prim\xc4\x83ria ora\xc8\x99ului Ploie\xc8\x99ti a acordat permisiunea construirii \xe2\x80\x9e\xc3\xaen acest ora\xc8\x99, strada Basarabilor Nr. 7, un[u] templu de zid masiv acoperit cu tabl\xc4\x83 de fier \xc3\xaentocmai dup\xc4\x83 planul prezentat \xc8\x99i vizat de serviciul tehnic comunal\xe2\x80\x9d. Piatra de temelie a noii sinagogi a fost pus\xc4\x83 printr-o ceremonie pe 17 aprilie 1911, iar la baza construc\xc8\x9biei a fost \xc3\xaengropat un document care \xc3\xaei men\xc8\x9biona at\xc3\xa2t pe conduc\xc4\x83torii de atunci ai \xc8\x9b\xc4\x83rii \xc8\x99i pe membrii comitetului executiv \xc3\xaens\xc4\x83rcinat cu realizarea l\xc4\x83ca\xc8\x99ului de cult. Edificiul, proiectat de Israel Goligher, a fost inaugurat \xc3\xaen aprilie 1912._NEWLINE_Sinagoga Beth Israel a rezistat legisla\xc8\x9biei antisemite \xc8\x99i holocaustului din perioada celui de-Al Doilea R\xc4\x83zboi Mondial, precum \xc8\x99i masivelor bombardamente aliate \xc3\xaempotriva industriei petroliere, fiind singurul din cele 6 l\xc4\x83ca\xc8\x99uri de cult evreie\xc8\x99ti care nu a fost distrus \xc3\xaen acei ani._NEWLINE_\xc3\x8en perioada comunist\xc4\x83, sinagoga a fost \xc3\xaencadrat\xc4\x83 ca \xe2\x80\x9eNotariat de Stat\xe2\x80\x9d \xc8\x99i \xe2\x80\x9eGr\xc4\x83dini\xc8\x9ba Partidului\xe2\x80\x9d, \xc3\xaens\xc4\x83 dup\xc4\x83 decembrie 1989 s-au f\xc4\x83cut demersuri pentru restaurarea cl\xc4\x83dirii. Dup\xc4\x83 terminarea lucr\xc4\x83rilor, Sinagoga Beth Israel a fost re-inaugurat\xc4\x83 pe data de 13 noiembrie 2007, \xc3\xaen prezenta autorit\xc4\x83\xc8\x9bilor locale \xc8\x99i a unor personalit\xc4\x83\xc8\x9bi ale comunit\xc4\x83\xc8\x9bii evreie\xc8\x99ti._NEWLINE_Conform datelor recens\xc4\x83m\xc3\xa2ntului popula\xc8\x9biei din 2011, la acea dat\xc4\x83 mai tr\xc4\x83iau \xc3\xaen Ploie\xc8\x99ti doar 28 de membri ai comunit\xc4\x83\xc8\x9bii evreie\xc8\x99ti.'